สรุปแถลงการณ์ Brexit จาก “เทเรซา เมย์”
สรุปสาระสำคัญแผน Brexit จากแถลงการณ์ของ "เทเรซา เมย์"
18 ม.ค. 2560

นางเทเรซา เมย์ นายกรัฐมนตรีอังกฤษ กล่าวแถลงการณ์ในวานนี้ (17 ม.ค.) โดยนางเทเรซา เมย์ จะเริ่มกระบวนการเจรจาข้อตกลง Brexit กับสหภาพยุโรป (EU) ในช่วงสิ้นเดือนมี.ค. โดยจะใช้เวลา 2 ปี ซึ่งนางเทเรซา เมย์ จะใช้หลักการเจรจา 4 ข้อ ได้แก่ ความแน่นอนและความชัดเจน, การทำให้อังกฤษมีความแข็งแกร่งขึ้น, การทำให้อังกฤษมีสภาพที่ดีขึ้น และการทำให้อังกฤษมีความเป็นระดับโลกอย่างแท้จริง
นอกจากนี้ นางเทเรซา เมย์ ยังได้เปิดเผยวัตถุประสงค์ในการเจรจากับ EU จำนวน 12 ข้อ ภายใต้เป้าหมายใหญ่ในการทำให้อังกฤษเป็นหุ้นส่วนที่สร้างสรรค์กับ EU โดยวัตถุประสงค์ในการเจรจากับ EU จำนวน 12 ข้อ มีดังนี้
1.การสร้างความชัดเจนให้แก่ภาคธุรกิจและประชาชนโดยทั่วไป เมื่อใดก็ตามที่มีการเจรจาเกิดขึ้นระหว่างอังกฤษและ EU
2.การทำให้อังกฤษกลับมามีอำนาจใช้กฎหมายของประเทศ โดยการถอนตัวออกจากศาลยุติธรรมยุโรป (ECJ)
3.การสร้างความเข้มแข็งระหว่าง 4 ชาติในสหราชอาณาจักร
4.การรักษาไว้ซึ่งพื้นที่ในการเดินทางร่วมกันระหว่างไอร์แลนด์และสหราชอาณาจักร
5.การทำให้อังกฤษสามารถควบคุมการเข้าประเทศของชาวต่างชาติที่เดินทางมาจากยุโรป
6.การดำเนินการรับประกันสิทธิของประชาชนของ EU ที่อาศัยในอังกฤษ และสิทธิของชาวอังกฤษที่อาศัยใน EU ให้เร็วที่สุดเท่าที่จะเป็นไปได้
7.การรับประกันว่าสิทธิของแรงงานจะได้รับการรักษาและปกป้อง
8.การทำข้อตกลงการค้าเสรีฉบับใหม่กับ EU เพื่อให้อังกฤษสามารถเข้าสู่ตลาดร่วมยุโรปให้มากที่สุดเท่าที่จะเป็นไปได้ หลังจากที่อังกฤษถอนตัวจากตลาดร่วมยุโรป ขณะที่ยังคงมีข้อตกลงด้านศุลกากรกับ EU เพื่อรับประกันว่าการค้าข้ามชายแดนกับยุโรปจะดำเนินไปอย่างต่อเนื่อง
9.การทำข้อตกลงการค้าฉบับใหม่กับประเทศอื่นๆทั่วโลก
10.การทำให้อังกฤษยังคงเป็นจุดหมายปลายทางสำหรับวิทยาศาสตร์, การวิจัย และนวัตกรรม
11.การบรรลุข้อตกลงความร่วมมือกับ EU ในด้านการบังคับใช้กฎหมาย, การต่อต้านการก่อการร้าย, ด้านการต่างประเทศ รวมทั้งนโยบายป้องกันประเทศและด้านต่างประเทศ
และ 12.การดำเนินกระบวนการแยกตัวออกจาก EU อย่างราบรื่นและเป็นระบบระเบียบ เพื่อหลีกเลี่ยงการเกิดภาวะชะงักครั้งใหญ่